Internasionale Verslag – 23 April 2020 - Corona Krisissentrum
Tuis / COVID-19 / Internasionale Verslag – 23 April 2020
Internasionale Verslag – 23 April 2020
Hier is vandag se belangrikste internasionale nuus oor die koronapandemie:
Die aantal nuwe gevalle van mense in die VSA wat met die koronavirus besmet is het gister tot 1738 afgeneem. Daar is die afgelope paar dae 'n afname in nuwe gevalle in groot stede waar daar nog 'n week of twee gelede 'n groot krisis bestaan het. Die meeste Europese lande beleef ook tans 'n daaglikse afname in nuwe gevalle. Intussen het President Donald Trump kritiek gelewer teen die besluit van die Republikeinse goewerneur van Georgia om vanaf môre (Vrydag) sommige ondernemings toe te laat om te heropen. Dit volg nadat Trump nog enkele dae gelede deelstate aangemoedig het om voor 1 Mei te begin heropen sou hulle daarvoor gereed wees. Ook ander deelstate, veral in die suide van die VSA, het begin om stelselmatig inperkingsmaatreëls te verslap. Tot dusver het 850 000 mense in die VSA positief vir die virus getoets terwyl sowat 48 000 mense weens COVID-19 dood is. Die afname in die getal daaglikse nuwe gevalle in die VSA en Europa is 'n baie goeie teken omdat dit plaasvind ten spyte van 'n toename in die hoeveelheid mense wat elke dag getoets word. (Grafika: New York Times)
Rick Bright, die hoof van die Amerikaanse regeringsagentskap wat daarvoor verantwoordelik is om 'n teenmiddel teen die koronavirus te ontwikkel, is uit sy pos ontslaan en in 'n ander pos in die staatsdiens aangestel. Dr. Bright was sterk gekant teen die gebruik van malaria-medikasie in die stryd teen die koronavirus en hy beweer dat hy om hierdie rede deur die Trump-administrasie afgedank is.
Die Amerikaanse staatskuld sal binnekort 25 triljoen dollar bereik. Die skuld het die afgelope paar weke skerp gestyg, maar die Minister van Finansies, Steven Mnuchin, het Woensdag op Fox Business gesê dat die Amerikaanse Federale regering soveel geld as wat nodig mag wees moet spandeer om die koronapandemie en die ekonomiese gevolge daarvan te hanteer. Daar word verwag dat Amerika se skuldlas vanjaar tot meer as 100% van die land se Bruto Binnelandse Produk gaan styg. Verskeie Republikeinse leiers, insluitende die Meerderheidsleier van die Senaat, Mitch McConnell, het die afgelope paar dae hulle kommer oor die skerp toename in die VSA se skuldlas uitgespreek. Wetgewing word tans oorweeg waarvolgens Amerikaanse deelstate bankrot verklaar kan word ten einde hulle skuldlas te bestuur. Die enigste alternatief is vir die federale regering om meer skuld aan die deelstate toe te staan. Verskeie Amerikaanse deelstate ervaar tans kontantvloei tekorte.
Die ekonomie in Suid-Korea het tydens die eerste kwartaal van 2020 met 1,4% gekrimp, die swakste prestasie sedert laat 2008. Volgens die Bank van Korea het plaaslike verbruik met 6,4% gedaal veral omdat mense wat tuis bly minder geld in restaurante, leefstylaktiwiteite en op klere en motors spandeer het. Uitvoere het met 2% gedaal. Suid-Korea se ekonomie is minder deur die pandemie as talle Westerse ekonomieë geraak omdat Suid-Korea nie 'n volskaalse staat van inperking in werking gestel het nie, maar eerder met gefokusde maatreëls die pandemie probeer beveg het.
Die wêreld se vierde grootste ekonomie, Duitsland, gaan waarskynlik ook binnekort 'n ernstige resessie aankondig en die regerende koalisie het vanoggend 'n hulppakket wat gister onderhandel is, bekend gemaak. Die pakket sal werknemers en maatskappye wat die ergste deur die pandemie geraak is, finansieel ondersteun. Die hulppakket sal die Duitse regering sowat 10 miljard Euro kos en sluit 'n tydelike belastingverlaging vir industrieë wat die hardste geraak is in.
Daar bestaan toenemend vrees in China dat die verspreiding van die koronavirus weer in ander stede kan opvlam. Een vrou in die stad Harbin, in die noorde van China, het nadat sy negatief vir die virus getoets het, nog 70 mense met die virus aangesteek. Daar bestaan heelwat vrae oor die akkuraatheid van Chinese toetse vir die koronavirus. Die hele stad van 11 miljoen inwoners is nou in kwarantyn geplaas.
Die Kanadese provinsies Ontario en Quebec het die hulp van die Kanadese weermag ingeroep om personeel in ouetehuise by te staan. Meer as die helfte van die 2000 sterftes tot dusver in Kanada het in ouetehuise plaasgevind terwyl die meeste daarvan in dié twee provinsies was. Personeel in ouetehuise verkeer onder groot druk, terwyl baie personeel self ook die virus opgedoen het. Kanada ervaar tans 'n styging in daaglikse nuwe gevalle van persone wat positief vir COVID-19 toets. Meer as 40 000 mense het tot dusver in Kanada die siekte opgedoen.
Switserland het aangekondig dat inperkingsmaatreëls in dié land ook vanaf volgende week uitgefaseer gaan word. Die meeste sake-ondernemings sal volgende week kan heropen met kantons wat self die vlak van heropening kan bepaal. Redelike streng maatreëls sal tot 3 Mei in Ticino, die kanton wat aan Italië grens en wat die ergste deur die pandemie geraak is, geld. Meer as 1200 mense is tot dusver in Switserland aan COVID-19 dood. Dit is 0,014% van die land se bevolking.
Ook Griekeland sal inperkingsmaatreëls vanaf volgende week begin uitfaseer. Die meeste sake-ondernemings sal volgende week kan heropen, sowel as howe wat vanaf Maandag weer oop sal wees. Griekeland is een van die lande in Europa wat die minste deur die pandemie geraak is met net meer as 2400 mense wat positief vir die virus getoets het en slegs 121 sterftes wat weens COVID-19 aangemeld is.
Terwyl die somer in die Noordelike Halfrond aanbreek is daar ernstige kommer in veral die toerismebedryf oor die verlies aan inkomste indien vakansiegangers hierdie somer verkies om tuis te bly. Regoor Europa is hotelle, vakansie-oorde, restaurante en toeriste-bestemmings besig om vir die somervakansie voor te berei deur nuwe reëls oor fisiese afstande en higiëne te akkommodeer. Volgens Tourism Economics sal internasionale reise vanjaar 39% minder as verlede jaar wees. Dit beteken dat mense wêreldwyd vanjaar 577 miljoen minder oorsese reise sal onderneem. Dit is katastrofies vir 'n bedryf wat sowat 10% van die globale BBP verteenwoordig. Meer as 320 miljoen mense wêreldwyd werk in die toerismebedryf. Die Griekse regering het reeds aangedui dat verskeie hotelle en vakansie-oorde hulle deure permanent gaan sluit weens die skerp daling in inkomste vanjaar. Dieselfde vrese bestaan in lande soos Spanje, Portugal en Italië.